b'\n_START_ARTICLE_\nAdriaen Brouwer\n_START_PARAGRAPH_\nAdrianas Brauveris (Brouveris, ol. Adriaen Brouwer, 1605 ar 1606\xc2\xa0m., Audenard\xc4\x97, Flandrija\xc2\xa0\xe2\x80\x93 1638\xc2\xa0m. vasario 1 d., Antverpenas)\xc2\xa0\xe2\x80\x93 XVII a. flamand\xc5\xb3 tapytojas, daugiausiai tap\xc4\x97 kaimo valstie\xc4\x8di\xc5\xb3 gyvenimo, smukli\xc5\xb3 scenas.\n_START_SECTION_\nBiografija\n_START_PARAGRAPH_\nAdrianas Brauveris gim\xc4\x97 Audenard\xc4\x97je, Flandrijoje, apie 1605\xe2\x80\x931606\xc2\xa0m. Po 1620\xc2\xa0m. jis persik\xc4\x97l\xc4\x97 \xc4\xaf Harlem\xc4\x85, kur tikriausiai mok\xc4\x97si pas Frans\xc4\x85 Hals\xc4\x85 (apie 1582/1583-1666) kartu su Adrianu van Ostade (1610\xe2\x80\x931685). F. Halso \xc4\xaftaka Brauveriui buvo labai ne\xc5\xbeymi. Brauveris gyveno Harleme ir Amsterdame. 1631\xe2\x80\x931632\xc2\xa0m. \xc5\xbeiem\xc4\x85 registruotas Antverpeno \xc5\xa0v. Luko vardo tapytoj\xc5\xb3 gildijoje. Antverpene Brauveris gyveno iki savo mirties 1638\xc2\xa0m. Palaidotas vasario 1 d._NEWLINE_Labai ma\xc5\xbeai i\xc5\xa1liko \xc5\xbeini\xc5\xb3 apie Brauverio k\xc5\xabrybin\xc4\x99 veikl\xc4\x85. Jis priklaus\xc4\x97 retorik\xc5\xb3 draugijoms Harleme ir Amsterdame. Brauveris daugiausiai vaizdavo gerian\xc4\x8dius, r\xc5\xabkan\xc4\x8dius ir besimu\xc5\xa1an\xc4\x8dius kaimie\xc4\x8dius, kas v\xc4\x97liau \xc4\xafgalino kritikus i\xc5\xa1kelti versij\xc4\x85, kad jis pats buvo pana\xc5\xa1aus charakterio. Pasak legendos, nor\xc4\x97damas b\xc5\xabti pakviestas \xc4\xaf vestuves Brauveris i\xc5\xa1sipuo\xc5\xa1\xc4\x97 brangiais drabu\xc5\xbeiais ir vestuvi\xc5\xb3 metu juos pyragais i\xc5\xa1tep\xc4\x97 teigdamas, kad jei kostiumas buvo pakviestas \xc4\xaf vestuves, tai jis jas ir turi \xc5\xa1v\xc4\x99sti._NEWLINE_Brauveris gyvenimo metu tur\xc4\x97jo skol\xc5\xb3 ir 1633\xc2\xa0m. kelis m\xc4\x97nesius d\xc4\x97l to kal\xc4\x97jo. 1644\xc2\xa0m. buvo publikuotas Brauverio idealistinis grafikos portretas serijoje \xe2\x80\x9eIconography\xe2\x80\x9c, kuri\xc4\x85 suk\xc5\xabr\xc4\x97 Antonis van Deikas. Viso Brauveris paliko apie 60 paveiksl\xc5\xb3. Adrianas van Ostad\xc4\x97, Davidas Tenirsas Jaunesnysis, Piteris de Blotas buvo paveikti jo dail\xc4\x97s. Brauverio paveikslus vertino Rubensas ir Rembrantas.'